《人日自衡还潭道中次雨泉使君韵 其一》
明代·陈一松

天风乍起吹山雪，人日那堪匝地阴。自托身为苍水使，何辞车度翠微深。

乾坤客路三湘鬓，日月鸿霄万里心。东望白云生岭外，乡愁春思总难禁。

作者简介：陈一松，字宗岩。海阳人。明世宗嘉靖二十六年（一五四七）进士，选庶吉士。除兵部主事，迁湖广佥事，历官至工部侍郎。有《玉简山堂集》。清光绪《海阳县志》卷三七有传。